Botlhokwa jwa go Ikatsisa

Go ikatisa ka metlha go botlhokwa gore motho a nne le botsogo jo bo siameng jwa mmele le jwa tlhaloganyo. E thusa go nonotsha mmele, go tokafatsa go itekanela ga mmele le go thibela malwetse a le mantsi. Go itshidila mmele go tshegetsa boitekanelo jwa pelo, go laola boima jwa mmele, le go tokafatsa boitekanelo ka kakaretso. Mokgatlho wa Lefatshe Lotlhe wa Boitekanelo(World Health Organization)wa re go itshidila mmele ka metlha go fokotsa kotsi ya go tsenwa ke malwetse a a tshwanang le bolwetse jwa pelo, bolwetse jwa sukiri le kankere, mme seno se dira gore go ikatisa mmele go nne botlhokwa mo bathong ba dingwaga tsotlhe.

Go ikatisa go thusa go tokafatsa boitekanelo jwa mmele ka go nonotsha mesifa le marapo. Ditiro tse di jaaka go taboga, go tsamaya le metshameko di oketsa boitshoko le go fetofetoga le maemo fa di ntse di fokotsa kotsi ya go nona. Lefelo la go Laola le go Thibela Malwetse(Centers for Disease Control and Prevention)le tlhalosa gore go itshidila mmele ka metlha go thusa go laola boima jwa mmele, go tokafatsa botsogo jwa pelo le methapo e bile go dira gore marapo le mesifa e nne e e nonofileng. Seno se thusa batho go tshela matshelo a a itekanetseng le a a matlhagatlhaga.

Gape go ikatisa go thusa boitekanelo jwa tlhaloganyo ka go fokotsa go ngomoga pelo, go tlhobaela le go tshwenyega thata mo maikutlong. Go itshidila mmele go ntsha dikhemikale mo bobokong tse di tokafatsang maikutlo le go dira gore motho a iketle. Tirelo ya Bosetšhaba ya Boitekanelo(National Health Service) e bolela gore go ikatisa ka metlha go ka dira gore motho a itshepe, go tokafatse boleng jwa boroko le go oketsa boitekanelo jwa maikutlo ka kakaretso. Seno se bontsha gore go ikatisa go solegela mmele le tlhaloganyo molemo.

Go ikatisa gape go tokafatsa go dira ga boboko le bokgoni jwa go ithuta. Go itshidila mmele ka metlha go oketsa kelelo ya madi mo bobokong, go thusa go tokafatsa bokgoni jwa go tlhoma mogopolo, go gakologelwa le go akanya. Go ya ka Sekolo sa Kalafi sa Harvard(Harvard Medical School), go ikatisa go tshegetsa botsogo jwa boboko mme go ka fokotsa kotsi ya gore batho ba se ka ba kgona go akanya sentle fa ba ntse ba gola. Se se botlhokwa thata mo baithuting le mo bagolong ba ba dirang ka gonne se tokafatsa tiragatso le ntshodikuno.

Mo godimo ga moo, go ikatisa go nonotsha masole a mmele e bile go thusa mmele go lwantsha ditshwaetsego. Go itshidila mmele go tokafatsa kelelo ya madi le go thusa mmele go tsibogela malwetse botoka. Mayo Clinic e tlhalosa gore go ikatisa ka metlha go dira gore masole a mmele a kgone go dira sentle, go oketsa maatla a mmele e bile go fokotsa kotsi ya go tsenwa ke malwetse a a sa foleng. Seno se thusa batho go nna ba itekanetse le go nna matlhagatlhaga ka lobaka lo loleele.

 Ditshupiso 

Karolo:Obesity